b'\n_START_ARTICLE_\nTommy Lindholm\n_START_SECTION_\nPelaajaura\n_START_PARAGRAPH_\nLindholm on alun perin PIF:n kasvatteja, jossa h\xc3\xa4n debytoi my\xc3\xb6s aikuisten tasolla. Vuonna 1965 h\xc3\xa4n siirtyi Suomensarjan TuToon, jossa h\xc3\xa4n pelasi huippukauden tehden 24 maalia ja nousten my\xc3\xb6s Suomen maajoukkueeseen ennen ensimm\xc3\xa4ist\xc3\xa4k\xc3\xa4\xc3\xa4n ottelua maan korkeimmalla sarjatasolla.  Seuraavaksi kaudeksi Lindholm vaihtoi kaupungin sis\xc3\xa4ll\xc3\xa4 Turun Palloseuraan, jossa my\xc3\xb6s maaliverkot heiluivat ahkerasti. Kolmen kauden aikana Lindholm pelasi 60 Mestaruussarjan ottelussa ja teki 55 maalia. H\xc3\xa4n oli kausina 1967 ja 1968 kahdesti per\xc3\xa4kk\xc3\xa4in Mestaruussarjan maalikuningas sek\xc3\xa4 voitti j\xc3\xa4lkimm\xc3\xa4isen\xc3\xa4 kautena my\xc3\xb6s Suomen-mestaruuden. _NEWLINE_T\xc3\xa4m\xc3\xa4n j\xc3\xa4lkeen vuonna 1969 Lindholm teki osin opiskeluiden takia kuitenkin kohusiirron Suomensarjassa vahvasti panostaneeseen HIFK:hon, joka jyr\xc3\xa4sikin sarjansa etel\xc3\xa4lohkossa n\xc3\xa4yt\xc3\xb6styyliin ja ansaitsi my\xc3\xb6s karsintasarjassa paikan yl\xc3\xb6sp\xc3\xa4in. Kaudeksi 1971 h\xc3\xa4n puolestaan vaihtoi Helsingin t\xc3\xa4htirinnat  Lahden Reippaaseen. Saman vuoden syksyll\xc3\xa4 Lindholmista tuli ensimm\xc3\xa4inen suomalainen ammattilaispelaaja Turkissa, kun h\xc3\xa4n siirtyi maineikkaaseen Be\xc5\x9fikta\xc5\x9fiin. H\xc3\xa4n teki ensimm\xc3\xa4isell\xc3\xa4 kaudellaan 10 maalia, mutta k\xc3\xa4rsi my\xc3\xb6hemmin taklauksesta saadusta polvivammasta. _NEWLINE_Istanbulista Lindholm palasikin vuonna 1973 j\xc3\xa4lleen Turkuun TPS:aan, jota nyt toisella kerralla h\xc3\xa4n edusti viisi kautta toimien kaudella 1978 my\xc3\xb6s valmentajana. Vaikeudet polven kanssa n\xc3\xa4kyiv\xc3\xa4t kuitenkin miehen tehoissa eik\xc3\xa4 maaleja syntynyt en\xc3\xa4\xc3\xa4 totuttuun tahtiin. Vuosina 1979\xe2\x80\x931981 Lindholm j\xc3\xa4\xc3\xa4hdytteli viel\xc3\xa4 Turun Pallossa ja Pargas IF:ssa. _NEWLINE_Kaiken kaikkiaan Lindholm pelasi SM-tasolla 213 ottelua, joissa h\xc3\xa4n teki 101 maalia.\n_START_SECTION_\nValmennusura\n_START_PARAGRAPH_\nPelaajauransa j\xc3\xa4lkeen Lindholm toimi valmentajana ja haki jo varhain vaikutteita Ruotsista, mist\xc3\xa4 kertoi h\xc3\xa4nen omaksuma aluepelitaktiikka. Suurinta menestyst\xc3\xa4 valmentajana h\xc3\xa4n saavutti TPS:ssa, jossa h\xc3\xa4n toimi jo kauden 1978 apuvalmentajana ja sittemmin kausina 1986\xe2\x80\x931988 ja 1991 p\xc3\xa4\xc3\xa4valmentajana, kun joukkue voitti Suomen Cupin. T\xc3\xa4m\xc3\xa4n lis\xc3\xa4ksi Lindholmin er\xc3\xa4s suurista t\xc3\xa4htihetkist\xc3\xa4 oli vierasvoitto San Sirolla lokakuussa 1987 UEFA Cupin ottelussa Milanon Interi\xc3\xa4 vastaan, vaikka lopulta Inter menikin otteluparista jatkoon. Vuonna 1989 Lindholm toimi puolestaan IK Bragen valmentajana Ruotsin Allsvenskanissa. _NEWLINE_Lindholm nimitettiin Suomen maajoukkueen p\xc3\xa4\xc3\xa4valmentajaksi vuoden 1992 lopulla Jukka Vakkilan erottua teht\xc3\xa4v\xc3\xa4st\xc3\xa4. Lindholmin aika ei my\xc3\xb6sk\xc3\xa4\xc3\xa4n ollut j\xc3\xa4rin menestyksek\xc3\xa4s ja h\xc3\xa4n j\xc3\xa4tti maajoukkueen Suomen h\xc3\xa4vitty\xc3\xa4 kaksi ensimm\xc3\xa4ist\xc3\xa4 EM-karsintaotteluaan. Kaudella 1996 Lindholm valmensi HJK:ta, josta h\xc3\xa4n kuitenkin sai potkut kesken kauden. T\xc3\xa4m\xc3\xa4n j\xc3\xa4lkeen Lindholm ei ole toiminut huipputason valmennusteht\xc3\xa4viss\xc3\xa4._NEWLINE_Koulutukseltaan liikunnanopettaja oleva Lindholm on aktiivivalmennusuransa j\xc3\xa4lkeen toiminut Turun ammattikorkeakoulun urheiluvalmennuksen lehtorina.'